Филмска индустрија Ирана настала је 1900. године с првом камером увезеном из Француске. Специфична иранска кинематографија развијала се током 20. века. Појава „Нове кинематографије“ ("синема мотафавет – سینما متفاوت") током 60-их и 70-их година прошлог века значила је прекретницу у развоју иранске кинематографије, баш као и револуција 1979. године. Током 80-их година филмска индустрија била је под јаким верским утицајем, да би од 90-их почела да ужива растуће интересовање на међународној сцени. Ирански филмови често освајају награде на бројним међународним фестивалима широм света, а поред тога у многим земљама се организују фестивали посвећени искључиво иранском филму.